Juanfran (jalkapalloilija, 1985)

Juan Francisco Torres Belén eli Juanfran (s. 9. tammikuuta 1985 Crevillent, Alicanten maakunta, Espanja) on espanjalainen uransa päättänyt jalkapalloilija. Hän oli pelipaikaltaan oikea laitapuolustaja. Hän pelasi 18 vuotta kestäneellä ammattilaisurallaan pisimpään Atlético Madridissa, jota hän edusti vuosina 2011–2019. Hän pelasi kotimaansa lisäksi uransa viimeiset vuodet Brasilian Série A:ssa São Paulon joukkueessa.
Juanfran pelasi Espanjan maajoukkueessa 22 maaottelua vuosina 2012–2016 ja kuului Espanjan joukkueeseen kolmissa arvokilpailuissa.
Seurajoukkueura.
Real Madrid ja Espanyol (2003–2006).
Juanfran on Real Madridin junioriakatemian kasvatti. Hän teki ensiesiintymisensä edustusjoukkueessa 24. tammikuuta 2004 kotiottelussa Villarrealia vastaan. Ensimmäisellä kaudellaan 2003–2004 hän pelasi yhteensä 5 ottelua ja seuraavalla kaudella vain yhden ottelun.
Kaudeksi 2005–2006 Juanfran lainattiin barcelonalaisjoukkue Espanyoliin. Kauden aikana Espanyol sai taistella tiukasti sarjapaikastaan, mutta onnistui kuitenkin säilyttämään sen niukalla erolla. Juanfran teki kauden ainoan maalin 22. maaliskuuta 2006 1–1-tasapeliin päättyneessä ottelussa Athletic Bilbaota vastaan. Huhtikuussa 2006 Juanfran voitti Espanyolissa Copa del Reyn.
Osasuna (2006–2011).
Vuonna 2006 Juanfran siirtyi Osasunaan ilmaisella siirrolla, mikä sisälsi kuitenkin ehdot, että Real Madrid voi halutessaan tammikuussa 2007 kutsua hänet takaisin joukkueeseen sekä kauden päätyttyä heillä on takaisinosto-oikeus. Ensimmäisen ottelunsa Osasunassa hän pelasi 24. syyskuuta 2006 Celta Vigoa vastaan. Ottelu päättyi 2–0 Osasunan voittoon ja Juanfran teki jälkimmäisen maaleista. UEFA Cupin kaudella 2006–2007 Osasuna selviytyi aina välieriin saakka häviten niissä Sevillalle. Hän pelasi UEFA Cupissa yhteensä 9 ottelua ja teki niissä yhden maalin.
Kaudella 2008–2009 hän pelasi jälleen lähes kaikissa sarjaotteluissa (35) ja kuului joukkueen luottopelaajiin. Kauden viimeisellä kierroksella kasvattajaseuraansa Real Madridia vastaan hän teki ottelun 2–1-voittomaalin, joka samalla varmisti Osasunan säilymisen maan pääsarjassa Primera Divisiónissa.
Atlético Madrid (2011–2019).
Tammikuussa 2011 Juanfran siirtyi Atlético Madridiin noin 4 miljoonan euron siirtokorvauksella. Hän solmi joukkueen kanssa 3,5-vuotisen sopimuksen. Hän teki ensiesiintymisensä joukkueessa 13. tammikuuta 2011 Copa del Reyn ottelussa paikallisvastustaja Real Madridia vastaan. Ensimmäisen maalinsa Atléticossa hän teki 21. toukokuuta 2011 Primera Divisiónin kauden päätösottelussa Mallorcaa vastaan. 
Juanfran pelasi kaudella 2011–2012 Atléticossa 26 sarjaottelua sekä 12 Eurooppa-liigan ottelua. Atlético Madridin lukemin 3–0 voittamassa Eurooppa-liigan loppuottelussa Athletic Bilbaota vastaan hän pelasi täydet minuutit. Seuraavalla kaudella hän pelasi 35 sarjaottelua ja voitti UEFA Super Cupin sekä uransa toisen Copa del Reyn. Kaudella 2013–2014 Juanfran pelasi 35 sarjaottelua ja antoi niissä kuusi maalisyöttöä Atléticon voittaessa La Ligan mestaruuden. Mestarien liigassa hän pelasi 12 ottelua ja tappiollisessa loppuottelussa Real Madridia vastaan täydet minuutit. 
Kesäkuussa 2014 Juanfran allekirjoitti Atléticon kanssa vuoteen 2018 ulottuneen jatkosopimuksen, jota myöhemmin pidennettiin vuoteen 2019 ulottuvaksi. Elokuussa 2014 hän voitti Espanjan supercupin.
Kaudella 2015–2016 Juanfran pelasi 35 sarjaottelua sekä 12 Mestarien liigan ottelua Atléticon edetessä Mestarien liigassa jälleen loppuotteluun asti, jonka se hävisi Real Madridille rangaistuspotkukilpailun jälkeen. Juanfran epäonnistui rangaistuspotkukilpailussa yrityksessään Atléticon neljäntenä laukojana. 
Vuonna 2018 Juanfran voitti Atléticossa toista kertaa sekä Eurooppa-liigan että UEFA Super Cupin. 
Juanfran jätti Atlético Madridin kauden 2018–2019 jälkeen. Hän pelasi seurassa kaikki kilpailut mukaan lukien yhteensä 355 ottelua, joissa hän teki kuusi maalia. Hän voitti madridilaisseurassa kahdeksan vuoden aikana yhteensä seitsemän pokaalia.
São Paulo (2019–2021).
Elokuussa 2019 Juanfran siirtyi brasilialaisseura São Pauloon 1,5-vuotisella sopimuksella. Hän pelasi debyyttikaudellaan 17 Brasilian Série A:n ottelua. Kaudella 2020 hän pelasi 23 pääsarjaottelua, neljä Brasilian cupin ottelua sekä kaksi Copa Libertadoresin ottelua. São Paulo ei uusinut hänen sopimustaan enää kaudelle 2021 ja hän lopetti sittemmin uransa.
Maajoukkueura.
Juanfran pelasi vuosina 2003–2006 useissa Espanjan juniorimaajoukkueissa. Hän pelasi alle 20-vuotiaiden MM-kilpailuissa 2003 kaikki seitsemän ottelua Espanjan saavuttaessa hopeaa. Kesän 2005 alle 20-vuotiaiden MM-kilpailuissa hän pelasi neljä ottelua. Juanfran edusti Espanjaa myös alle 19-vuotiaiden EM-kilpailuissa 2004, joissa Espanja voitti kultaa ja hänet palkittiin turnauksen parhaana pelaajana.
Juanfran teki ensiesiintymisensä Espanjan maajoukkueessa 26. toukokuuta 2012 pelatussa ystävyysottelussa Serbiaa vastaan. Maajoukkueen päävalmentaja Vicente del Bosque valitsi hänet myös vuoden 2012 EM-kilpailuihin osallistuvaan kokoonpanoon, mutta hän ei saanut turnauksessa peliaikaa Espanjan saavuttaessa kultaa.
Juanfran teki arvokilpailudebyyttinsä MM-kilpailuissa 2014, joissa hän pelasi täydet minuutit alkulohkon viimeisessä ottelussa Australiaa vastaan. EM-kilpailuissa 2016 hän pelasi täydet minuutit jokaisessa neljässä Espanjan ottelussa maan pudotessa neljännesvälierissä Italialle. Ainoan maajoukkuemaalinsa Juanfran teki 16. marraskuuta 2013 ystävyysottelussa Päiväntasaajan Guineaa vastaan.
Saavutukset.
Espanyol
Atlético Madrid
Espanjan maajoukkue